2 van berugte Pta-bende in arres | Netwerk24
05 Maart 2021 20:12
Die verdagtes, 'n man en vrou, het Vrydag in die landdroshof in Mamelodi op aanklagte van diefstal, betreding en bedrog verskyn.
Die 37-jarige paartjie is Woensdag in hegtenis geneem nadat hulle glo onwettig geld van huurders by die Inkandla Hostel ingesamel het, sê brig. Mathapelo Peters, polisiewoordvoerder, in 'n verklaring.
Dit volg nadat die polisie 'n taakspan saamgestel het om daadwerklik toe te slaan en die Boko Haram-bende se skrikbewind hier tot 'n val te bring. Die bende hou geen verband met die djihadiste-terroristeorganisasie wat in Wes-Afrika gesetel is nie.
Die paartjie is nie gevra om te pleit nie en hul saak is tot later in die maand uitgestel.
"Die moontlikheid van nog inhegtenisnemings kan nie uitgesluit word nie omdat die polisie verwag dat nog slagoffers na vore kan kom," sê Peters.
Volgens haar kan daar dus dalk in die komende dae nog inhegtenisnemings volg.
Peters sê die polisie het besluit om beslissend teen die bende op te tree wat 'n skrikbewind onder die inwoners van Mamelodi voer.
Volgens lt.genl. Elias Mawela, Gautengse polisiekommissaris, dateer die bende se misdade so ver as 2018 terug.
Slagoffers wat al in die verlede sake by die polisie ingedien het, trek dit dikwels later terug uit vrees vir viktimisering. Mawela het 'n beroep op dié slagoffers gedoen om nou na vore te tree om hul sake te heropen.